Ονγκ-Σαν Σου-Κι: Η πορεία της Βιρμανίας προς τη δημοκρατία αναστρέψιμη 
συνέντευξη της ηγέτη της Βιρμανικής αντιπολίτευσης στην Φωνή της Αμερικής
Η ηγέτης της αντιπολίτευσης στην Βιρμανία, Ονγκ-Σαν Σου-Κι λέει πως η πορεία της χώρας της προς ένα δημοκρατικό μέλλον δεν είναι μη αντιστρέψιμη παρά μόνον εάν οι ένοπλες δυνάμεις υποστηρίξουν πλήρως την διαδικασία αυτή. Η 66χρονη πολιτικός, που έχει τιμηθεί με το Βραβείο Νόμπελ Ειρήνης, έκανε την δήλωση αυτή σε συνεντεύξεις που παραχώρησε την Τρίτη στα στούντιο της Φωνής της Αμερικής στην Ουάσιγκτον. Μεταξύ άλλων τόνισε ότι η πλέον ανησυχητική από τις πρόνοιες του Συντάγματος της Βιρμανίας, το οποίο συντάχθηκε και εγκρίθηκε από την πρώην στρατιωτική χούντα της χώρας το 2008, είναι ότι επιτρέπει στις ένοπλες δυνάμεις να αναλάβουν τον έλεγχο της διακυβέρνησης όποτε θεωρούν κάτι τέτοιο αναγκαίο. Αλλά παράλληλα εξήρε τον Πρόεδρο Θιέν Σέιν, τέως στρατηγό, που έθεσε σε εφαρμογή δημοκρατικές μεταρρυθμίσεις όταν ανέλαβε την εξουσία πριν ένα χρόνο. Έκτοτε η κυβέρνηση έχει αποφυλακίσει εκατοντάδες πολιτικούς κρατούμενους και την Δευτέρα ανήγγειλε ότι θα αφήσει ελεύθερους 500 ακόμα που συνελήφθησαν και κρατούνται κατά την πενταετία της στρατιωτικής διακυβέρνησης στην χώρα. Κυβερνήσεις δυτικών κρατών ανταποκρίθηκαν θετικά στις εξελίξεις αυτές καταργώντας πολλές από τις αυστηρές κυρώσεις που είχαν επιβληθεί στην Βιρμανία για να ενθαρρύνουν δημοκρατικές μεταρρυθμίσεις. Σε άλλη ομιλία της την Τρίτη στην Ουάσιγκτον, η κυρία Ονγκ-Σαν Σου-Κι είπε ότι επικρατεί μεγάλη επιθυμία στην Βιρμανία για κατάργηση των Αμερικανικών κυρώσεων που έχουν επιβληθεί εναντίον της. Κατά την έκφρασή της: «Πιστεύω πως πρέπει να βγούμε από τον δρόμο των κυρώσεων οι οποίες δεν είναι απαραίτητες γιατί θεωρώ ότι ο λαός μας χρειάζεται να αποφασίζει μόνος για το μέλλον του και να μη εξαρτάται σε μεγάλο βαθμό από εξωτερικούς παράγοντες». Ο Πρόεδρος Μπαράκ Ομπάμα εξετάζει το ενδεχόμενο να χαλαρώσει ορισμένες από τις αυστηρές κυρώσεις που έχουν επιβληθεί στην Βιρμανία λόγω του πενιχρού μητρώου που είχε η πρώην κυβέρνηση της χώρας εκείνης στον τομέα του σεβασμού των ανθρωπίνων δικαιωμάτων. Η Όνγκ-Σαν Σου-Κι έφθασε στις Ηνωμένες Πολιτείες την Δευτέρα για 17 ημερών επίσκεψη, την πρώτη από τότε που αφέθηκε ελεύθερη το 2010, μετά από πολυετή παραμονή σε κατ οίκον περιορισμό. Στην ομιλία της την Τρίτη, είπε επίσης ότι η Βιρμανία έχει ανάγκη από βοήθεια στους τομείς της υγιεινής και της εκπαίδευσης.